Ib Poulsen (DF), 2008-05-07:
Da vores ordfører på området ikke kan være til stede, har jeg fået fornøjelsen at fremlægge følgende: Socialistisk Folkeparti og nu også Socialdemokratiet og De Radikale vil med det her beslutningsforslag opfordre regeringen til at iværksætte en række initiativer for at fremme cyklismen i Danmark.
Forslaget indebærer bl.a., at der i perioden 2008-2012 afsættes i alt 250 mio. kr. med 50 pct. statslig medfinansiering af mindst 25 nye cykelbyer.
I den sidste ende er det jo et finanslovspørgsmål, hvis man går ind for den tanke.
Som begrundelse anføres, at Odense Kommune har haft succes med konceptet og markedsføringen som Danmarks nationale cykelby.
Dansk Folkeparti anerkender Odense Kommunes positive tiltag, der har fået 10 mio. kr. i støtte fra staten i perioden 1999-2002.
Det er Dansk Folkepartis opfattelse, at der på grund af Odense Kommunes projekt om cyklisme er fremkommet ny viden på området, og at disse erfaringer naturligvis danner grundlag for andre kommunernes initiativer på området for at fremme cyklismen.
Således har de i rigtig mange af landets kommuner af sikkerhedsmæssige hensyn for de skolesøgende børn anlagt cykelstier til deres folkeskoler.
Disse cykelstier er ofte integreret i et kommunalt netværk af cykelstier til glæde for alle cyklister i kommunen.
Dansk Folkeparti finder derfor, at kommunerne er ganske meget på forkant med udviklingen, og vil fremdeles i samarbejde med Dansk Cyklistforbund, Hjerteforeningen, Skole og Samfund samt Det Økologiske Råd udvikle konceptet og hermed fremme cyklismen.
I forslaget nævnes anlæg og udbygning af cykelstier og sikring af børns cykling til skole m.v. Dansk Folkeparti finder, at sådanne anlægsmæssige tiltag er et kommunalt anliggende.
Det tredje punkt i forslaget handler om at give bedre muligheder for kombineret brug af kollektive trafik og cyklisme.
Dansk Folkeparti finder dette punkt meget relevant og interessant og kan forstå, at der i Transportministeriet arbejdes med et idékatalog.
For så vidt angår punkt 4, ønsket om at pålægge arbejdsgiverne at sikre cykelparkering m.v. for medarbejdere, findes der ifølge bygningsregulativ BR 08 allerede bestemmelser om, at der skal reserveres tilstrækkelige parkeringsarealer på en ejendoms område til de beskæftigede i en bygning, hvis de har bil, motorcykel eller cykel.
En revision af færdselsloven for cyklister, en revision af krav til vejafmærkning og et projekt om at give cyklister bedre muligheder for at søge en cykelrute på internettet er der megen fornuft i.
Dansk Folkeparti er derfor langt hen ad vejen enig i målet med forslagets punkt 5, 6 og 7. Et nyt punkt i forhold til tidligere fremsættelser er afsnittet om cykeltyveri.
Disse koster samlet set samfundet, forsikringsbranchen og i sidste ende cykelejerne millioner af kroner.
Forslagets punkt 9 om forsøg med at gøre lys på cykler obligatorisk af hensyn til trafiksikkerheden virker umiddelbart fornuftigt, men det bør selvfølgelig undersøges nærmere.
Ideen om at indføre et skattemæssigt tilskud til cyklister kan Dansk Folkeparti ikke støtte.
Ud over at det vil medføre et enormt administrativt arbejde for staten, finder Dansk Folkeparti, at det er en privat sag at møde op på arbejde, og forholder sig ikke til valg af transportmidler.
Dansk Folkeparti støtter bestemt cyklisme, og dele af forslaget er som sagt meget fornuftigt.
Der er ingen tvivl om, at det er sundt at cykle, og at man ved at fremme cyklismen vil øge folkesundheden.
Dansk Folkeparti har været med til på miljøområdet at afsætte penge til at fremme cyklismen for - 14 mio. kr. med 5 mio. kr. i 2008 og 9 mio. kr. i 2009 - og på trafikområdet har vi været med til at afsætte 23 mio. kr. til formålet.
Danmark er dog i forvejen et af de lande med flest cyklister, og forholdene for cyklisterne er gode - også med hensyn til trafiksikkerhed.
Dansk Folkeparti kan ikke støtte beslutningsforslaget, som det foreligger, men der er som sagt positive elementer i forslaget.